钦定古今图书集成/明伦汇编/氏族典/第264卷 > 王宗涤
## 钦定古今图书集成/明伦汇编/氏族典/第264卷 > 王宗涤

按《十国春秋》，前蜀王宗涤，本姓华，名洪，颍川人也。从
高祖为威信都指挥使，与李简等拒杨守厚于梓州，
功居多。又攻彭州，破杨晟军，击杨守亮于阆州，先登
陷陈，已又败顾彦晖楸林，迁卭州刺史，复将兵攻东
川。高祖嘉其功，更姓名曰王宗涤，与诸子齿。未几，命
为东川留后。明年，宗涤言：“东川封疆五千里，文移往
还，动淹时日，请分”，遂合泸、渝、昌五州别为一镇。高祖
表其说于朝，后卒置武信军于遂州，宗涤之力也。居
数月，唐授宗涤为东川节度使。久之，加同平章事。未
几，破李继密于兴元，唐即诏为山南东道节度使。宗
涤有勇略，得将士心，高祖颇内忌之。而王宗佶等疾
其功，复为构飞语，高祖召宗涤，令唐道袭饮以酒，缢
杀之。